title: 2007/323/ES: Rozhodnutie Rady z  18. septembra 2006 o podpise a predbežnom vykonávaní Dohody medzi Európskym spoločenstvom a Paraguajskou republikou o určitých aspektoch leteckých dopravných služieb

text:
               11.5.2007

               SK

               Úradný vestník Európskej únie

               L 122/30

         ROZHODNUTIE RADY
   z 18. septembra 2006
   o podpise a predbežnom vykonávaní Dohody medzi Európskym spoločenstvom a Paraguajskou republikou o určitých aspektoch leteckých dopravných služieb
   (2007/323/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvým pododsekom prvou vetou,
   so zreteľom na návrh Komisie,
   keďže:

               (1)

               Dňa 5. júna 2003 Rada splnomocnila Komisiu na začatie rokovaní s tretími krajinami o nahradení určitých ustanovení v súčasných dvojstranných dohodách dohodou Spoločenstva.

               (2)

               Komisia v mene Spoločenstva prerokovala s vládou Paraguajskej republiky Dohodu o určitých aspektoch leteckých dopravných služieb v súlade s mechanizmami a usmerneniami uvedenými v prílohe k tomuto rozhodnutiu.

               (3)

               S výhradou jej uzavretia k neskoršiemu dátumu by sa dohoda prerokovaná Komisiou mala podpísať a predbežne vykonávať,

         ROZHODLA TAKTO:
   Článok 1
   Podpis Dohody medzi Európskym spoločenstvom a Paraguajskou republikou o určitých aspektoch leteckých dopravných služieb sa týmto schvaľuje v mene Spoločenstva s výhradou uzavretia uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať v mene Spoločenstva Dohodu medzi Európskym spoločenstvom a Paraguajskou republikou o určitých aspektoch leteckých dopravných služieb s výhradou jej uzavretia.
   Článok 3
   Kým dohoda nenadobudne platnosť, vykonáva sa predbežne od prvého dňa prvého mesiaca nasledujúceho po dni, keď si strany navzájom oznámia ukončenie postupov potrebných na tento účel.
   Článok 4
   Týmto sa predseda Rady poveruje urobiť oznámenie podľa článku 9 ods. 2 dohody.

      V Bruseli 18. septembra 2006

            Za Radu

            predseda

         J. KORKEAOJA

    ---documentbreak---

               11.5.2007

               SK

               Úradný vestník Európskej únie

               L 122/31

         DOHODA
   medzi Európskym spoločenstvom a Paraguajskou republikou o určitých aspektoch leteckých dopravných služieb
   EURÓPSKE SPOLOČENSTVO
   na jednej strane a
   PARAGUAJSKÁ REPUBLIKA
   na strane druhej
   (ďalej len „strany“),
   BERÚC NA VEDOMIE, že medzi niektorými členskými štátmi Európskeho spoločenstva a Paraguajskou republikou boli uzavreté dvojstranné dohody o leteckých službách, ktorých súčasťou sú ustanovenia v rozpore s právom Európskeho spoločenstva,
   BERÚC NA VEDOMIE, že Európske spoločenstvo má výhradnú právomoc v súvislosti s niektorými aspektmi, ktoré môžu byť zahrnuté v dvojstranných dohodách o leteckých dopravných službách medzi členskými štátmi Európskeho spoločenstva a tretími krajinami,
   BERÚC NA VEDOMIE, že podľa práva Európskeho spoločenstva leteckí dopravcovia Spoločenstva usadení v členskom štáte majú právo na nediskriminačný prístup k letovým trasám medzi členskými štátmi Európskeho spoločenstva a tretími krajinami,
   SO ZRETEĽOM na dohody medzi Európskym spoločenstvom a určitými tretími krajinami, ktoré umožňujú príslušníkom týchto tretích krajín získať vlastnícky podiel v spoločnostiach leteckých dopravcov, ktorí majú licenciu v súlade s právnymi predpismi Európskeho spoločenstva,
   UZNÁVAJÚC, že určité ustanovenia dvojstranných dohôd o leteckých dopravných službách medzi členskými štátmi Európskeho spoločenstva a Paraguajskou republikou, ktoré sú v rozpore s právnymi predpismi Európskeho spoločenstva, sa s týmito právnymi predpismi musia úplne zosúladiť s cieľom vytvoriť pevný právny základ leteckých dopravných služieb realizovaných medzi Európskym spoločenstvom a Paraguajskou republikou a zachovať kontinuitu týchto leteckých dopravných služieb,
   BERÚC NA VEDOMIE, že Európske spoločenstvo nezamýšľa v rámci týchto rokovaní zvýšiť celkový objem leteckej dopravy medzi Európskym spoločenstvom a Paraguajskou republikou, ovplyvniť rovnováhu medzi leteckými dopravcami Spoločenstva a leteckými dopravcami Paraguajskej republiky alebo prerokovať zmeny a doplnenia ustanovení súčasných dvojstranných dohôd o leteckých dopravných službách, ktoré sa týkajú dopravných práv,
   DOHODLI SA TAKTO:
   Článok 1
   Všeobecné ustanovenia
   1.   Na účely tejto zmluvy „členské štáty“ znamenajú členské štáty Európskeho spoločenstva, „členské štáty LACAC“ znamenajú členské štáty Komisie Latinskej Ameriky pre civilné letectvo.
   2.   Odkazy na občanov členského štátu, ktorý je stranou danej dohody, nachádzajúce sa v každej z dohôd uvedených v prílohe I, sa považujú za odkazy na občanov členských štátov Európskeho spoločenstva.
   3.   Keď je v dohodách uvedených v prílohe I uvedený odkaz na leteckých dopravcov alebo letecké spoločnosti členského štátu, ktorý je stranou takejto dohody, chápe sa ako odkaz na leteckých dopravcov alebo letecké spoločnosti určené týmto členským štátom.
   Článok 2
   Určenie, oprávnenie a zrušenie
   1.   Ustanovenia v odsekoch 2 a 3 nahrádzajú príslušné ustanovenia v článkoch uvedených v prílohe II písm. a) a b) týkajúce sa určenia leteckého dopravcu príslušným členským štátom, jeho oprávnení a povolení udelených Paraguajskou republikou a zamietnutia, zrušenia, dočasného pozastavenia alebo obmedzenia oprávnení alebo povolení leteckého dopravcu.
   Ustanovenia v odsekoch 4 a 5 nahradia príslušné ustanovenia v článkoch uvedených v prílohe II písm. a) a b) týkajúce sa určenia leteckého dopravcu Paraguajskou republikou, jeho oprávnení a povolení vydaných členským štátom a zamietnutia, zrušenia, dočasného pozastavenia alebo obmedzenia oprávnení alebo povolení leteckého dopravcu.
   2.   Keď členský štát určí leteckého dopravcu, Paraguajská republika udelí bezodkladne príslušné oprávnenia a povolenia, pokiaľ:

               i)

               je letecký dopravca usadený podľa Zmluvy o založení Európskeho spoločenstva na území určujúceho členského štátu a má platnú prevádzkovú licenciu v súlade s právom Európskeho spoločenstva;

               ii)

               členský štát zodpovedný za vydávanie osvedčenia leteckého prevádzkovateľa vykonáva a udržiava účinnú regulačnú kontrolu leteckého dopravcu a v určení je jasne uvedený príslušný orgán civilného letectva a

               iii)

               leteckého dopravcu priamo alebo väčšinovo vlastnia a účinne kontrolujú členské štáty a/alebo štátni príslušníci členských štátov alebo iné štáty uvedené v prílohe III a/alebo štátni príslušníci týchto iných štátov.

         3.   Paraguajská republika môže zamietnuť, zrušiť, dočasne pozastaviť alebo obmedziť oprávnenia alebo povolenia leteckého dopravcu určeného členským štátom v prípade, že:

               i)

               letecký dopravca nie je usadený podľa Zmluvy o založení Európskeho spoločenstva na území určujúceho členského štátu alebo nemá platnú prevádzkovú licenciu v súlade s právom Európskeho spoločenstva, alebo

               ii)

               členský štát zodpovedný za vydávanie osvedčenia leteckého prevádzkovateľa nevykonáva ani neudržiava účinnú regulačnú kontrolu leteckého dopravcu alebo v určení nie je jasne uvedený príslušný orgán civilného letectva, alebo

               iii)

               leteckého dopravcu priamo alebo väčšinovo nevlastnia ani účinne nekontrolujú členské štáty a/alebo štátni príslušníci členských štátov alebo iné štáty uvedené v prílohe III a/alebo štátni príslušníci týchto iných štátov, alebo

               iv)

               letecký dopravca je už oprávnený vykonávať činnosť podľa dvojstrannej dohody medzi Paraguajskou republikou a iným členským štátom a Paraguajská republika preukáže, že by pri výkone dopravných práv vyplývajúcich z tejto dohody tento dopravca obchádzal na trase, ktorá zahŕňa úsek v tomto inom členskom štáte, obmedzenia dopravných práv zavedené touto inou dohodou, alebo

               v)

               letecký dopravca je držiteľom osvedčenia leteckého prevádzkovateľa, ktoré mu vydal členský štát, a neexistuje žiadna dohoda o leteckých službách medzi Paraguajskou republikou a týmto členským štátom a leteckému dopravcovi určenému Paraguajskou republikou boli odoprené dopravné práva v tomto členskom štáte.

         Pri vykonávaní svojho práva podľa tohto odseku Paraguajská republika nesmie robiť rozdiely medzi leteckými dopravcami Spoločenstva na základe ich štátnej príslušnosti.
   4.   Keď Paraguajská republika určí leteckého dopravcu, členský štát udelí bezodkladne príslušné oprávnenia a povolenia, pokiaľ:

               i)

               je letecký dopravca usadený na území Paraguajskej republiky a

               ii)

               Paraguajská republika vykonáva a udržiava účinnú regulačnú kontrolu leteckého dopravcu a zodpovedá za vydávanie osvedčenia leteckého prevádzkovateľa a

               iii)

               leteckého dopravcu priamo alebo väčšinovo vlastnia a účinne kontrolujú členské štáty LACAC a/alebo štátni príslušníci členských štátov LACAC.

         5.   Členský štát môže zamietnuť, zrušiť, dočasne pozastaviť alebo obmedziť oprávnenie alebo povolenia leteckého dopravcu určeného Paraguajskou republikou v prípade, že:

               i)

               letecký dopravca nie je usadený na území Paraguajskej republiky, alebo

               ii)

               Paraguajská republika nevykonáva ani neudržiava účinnú regulačnú kontrolu leteckého dopravcu alebo nezodpovedá za vydávanie osvedčenia leteckého prevádzkovateľa, alebo

               iii)

               leteckého dopravcu priamo alebo väčšinovo nevlastnia ani účinne nekontrolujú členské štáty LACAC a/alebo štátni príslušníci členských štátov LACAC, alebo

               iv)

               letecký dopravca je už oprávnený vykonávať činnosť podľa dvojstrannej dohody medzi členským štátom a iným členským štátom LACAC a členský štát preukáže, že by pri výkone dopravných práv vyplývajúcich z tejto dohody tento dopravca obchádzal na trase, ktorá zahŕňa úsek v tomto inom členskom štáte LACAC, obmedzenia dopravných práv zavedené touto inou dohodou.

         Článok 3
   Bezpečnosť
   1.   Ustanovenia odseku 2 dopĺňajú články uvedené v prílohe II písm. c).
   2.   V prípade, že členský štát určil leteckého dopravcu, ktorého regulačnú kontrolu vykonáva a udržiava iný členský štát, vzťahujú sa práva Paraguajskej republiky vyplývajúce z ustanovení o bezpečnosti v dohode medzi členským štátom, ktorý určil leteckého dopravcu, a Paraguajskou republikou rovnako aj na bezpečnostné normy, ktoré takýto iný členský štát prijal, vykonal alebo udržiaval, ako aj na prevádzkové oprávnenie dotknutého leteckého dopravcu.
   Článok 4
   Zdaňovanie leteckých pohonných látok
   1.   Ustanovenia v odsekoch 2 a 3 dopĺňajú zodpovedajúce ustanovenia článkov uvedených v prílohe II písm. d).
   2.   Bez ohľadu na akékoľvek iné ustanovenia, ktoré sú s týmto ustanovením v rozpore, žiadne ustanovenie dohôd uvedených v prílohe II písm. d) nebráni členskému štátu uvaliť bez diskriminácie dane, clá alebo iné poplatky na pohonné látky dodávané na jeho územie na účely používania v lietadle určeného leteckého dopravcu Paraguajskej republiky, ktorý poskytuje služby medzi určitým miestom na území členského štátu a iným miestom na území tohto členského štátu alebo na území iného členského štátu.
   3.   Bez ohľadu na akékoľvek iné ustanovenia, ktoré sú s týmto ustanovením v rozpore, žiadne ustanovenie dohôd uvedených v prílohe II písm. d) nebráni Paraguajskej republike uvaliť bez diskriminácie dane, clá alebo iné poplatky na pohonné látky dodávané na jej územie na účely používania v lietadle určeného leteckého dopravcu členského štátu, ktorý poskytuje služby medzi určitým miestom na území Paraguajskej republiky a iným miestom na území Paraguajskej republiky alebo na území iného členského štátu LACAC.
   Článok 5
   Sadzby za prepravu
   1.   Ustanovenia odsekov 2 a 3 dopĺňajú články uvedené v prílohe II písm. e).
   2.   Sadzby, ktoré v súvislosti s prepravou v rámci Európskeho spoločenstva stanovil letecký dopravca alebo leteckí dopravcovia určení Paraguajskou republikou podľa dohody uvedenej v prílohe I, ktorá obsahuje ustanovenie uvedené v prílohe II písm. e), podliehajú právu Európskeho spoločenstva. Právo Európskeho spoločenstva sa uplatňuje nediskriminačným spôsobom.
   3.   Sadzby, ktoré v súvislosti s dopravou medzi Paraguajskou republikou a iným členským štátom LACAC stanovil letecký dopravca alebo leteckí dopravcovia určení členským štátom podľa dohody uvedenej v prílohe I, ktorá obsahuje ustanovenie uvedené v prílohe II písm. e), podliehajú, pokiaľ ide o vedúce postavenie pri tvorbe cien, právu Paraguajskej republiky. Právo Paraguajskej republiky sa uplatňuje nediskriminačným spôsobom.
   Článok 6
   Zlučiteľnosť s pravidlami hospodárskej súťaže
   1.   Napriek akémukoľvek inému ustanoveniu, ktoré by bolo v rozpore s týmto ustanovením, nič v žiadnej z dohôd uvedených v prílohe I:

               i)

               nebude uprednostňovať prijatie dohôd medzi podnikmi, prijatie rozhodnutí združeniami podnikov alebo zosúladenie postupov, ktoré zabraňujú hospodárskej súťaži, narúšajú ju alebo ju obmedzujú;

               ii)

               neposilní účinky nijakej takejto dohody, rozhodnutia alebo zosúladeného postupu ani

               iii)

               nedeleguje na súkromné hospodárske subjekty zodpovednosť za opatrenia, ktoré zabraňujú hospodárskej súťaži, narúšajú ju alebo ju obmedzujú.

         2.   Ustanovenia dohôd, ktorých zoznam obsahuje príloha I a ktoré nie sú zlučiteľné s odsekom 1, sa nepoužijú.
   Článok 7
   Prílohy k tejto dohode
   Prílohy k tejto dohode tvoria jej neoddeliteľnú súčasť.
   Článok 8
   Revízia alebo zmena a doplnenie
   Strany môžu na základe vzájomnej dohody túto dohodu kedykoľvek revidovať alebo zmeniť a doplniť.
   Článok 9
   Nadobudnutie platnosti a predbežné vykonávanie
   1.   Táto dohoda nadobudne platnosť po tom, keď si strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti dohody, sú ukončené.
   2.   Bez ohľadu na ustanovenia odseku 1 sa strany dohodli na predbežnom vykonávaní tejto dohody od prvého dňa mesiaca nasledujúceho po dátume, keď si strany navzájom oznámia ukončenie postupov potrebných na tento účel.
   3.   Dohody a iné dojednania medzi členskými štátmi a Paraguajskou republikou, ktoré v deň podpisu tejto dohody ešte nenadobudli platnosť a predbežne sa nevykonávajú, sú uvedené v prílohe I písm. b). Táto dohoda sa vzťahuje na všetky takéto dohody a dojednania po tom, ako nadobudnú platnosť alebo sa začnú predbežne vykonávať.
   Článok 10
   Skončenie platnosti dohody
   1.   Ak sa skončí platnosť niektorej dohody uvedenej v prílohe I, skončí sa zároveň platnosť všetkých ustanovení tejto dohody, ktoré sa vzťahujú na danú dohodu uvedenú v tejto prílohe.
   2.   Ak sa skončí platnosť všetkých dohôd uvedených v prílohe I, skončí sa zároveň platnosť tejto dohody.

      NA DÔKAZ TOHO riadne splnomocnení zástupcovia podpísali túto dohodu.
      V Bruseli dvadsiateho druhého februára dvetisícsedem v dvoch pôvodných vyhotoveniach v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom jazyku. V prípade odlišností sa uprednostňuje španielsky text pred textami v ostatných jazykoch.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Парагвай
         Por la República del Paraguay
         Za Paraguayskou republiku
         For Republikken Paraguay
         Für die Republik Paraguay
         Paraguay Vabariigi nimel
         Για τη Δημοκρατία της Παραγoυάης
         For the Republic of Paraguay
         Pour la République du Paraguay
         Per la Repubblica del Paraguay
         Paragvajas Republikas vārdā
         Paragvajaus Respublikos vardu
         A Paraguayi Köztársaság részéről
         Għar-Repubblika tal-Paragwaj
         Voor de Republiek Paraguay
         W imieniu Republiki Paragwaju
         Pela República do Paraguai
         Pentru Republica Paraguay
         Za Paraguajskú republiku
         Za Republiko Paragvaj
         Paraguayn tasavallan puolesta
         För Republiken Paraguay

   PRÍLOHA I
   Zoznam dohôd uvedených v článku 1 tejto dohody

               a)

               Dohody medzi Paraguajskou republikou a členskými štátmi Európskeho spoločenstva o leteckých službách, ktoré boli uzavreté, podpísané a/alebo sa predbežne vykonávali v čase podpísania tejto dohody

                           —

                           Dohoda medzi Paraguajskou republikou a Spolkovou republikou Nemecko o leteckej doprave, podpísaná v Bonne 26. novembra 1974, ďalej len „dohoda medzi Paraguajom a Nemeckom“, v prílohe II,

                           —

                           Dohoda medzi Paraguajskou republikou a Belgickým kráľovstvom o pravidelnej leteckej doprave, podpísaná v Asuncióne 1. septembra 1972, upravená odsúhlaseným zápisom podpísaným v Bruseli 3. septembra 1982, ďalej len „dohoda medzi Paraguajom a Belgickom“, v prílohe II,

                           —

                           Dohoda medzi vládou Paraguajskej republiky a vládou Španielska o leteckej doprave, podpísaná v Madride 12. mája 1976, doplnená odsúhlaseným zápisom podpísaným v Asuncióne 2. novembra 1978, odsúhlaseným zápisom podpísaným v Asuncióne 1. septembra 1985 a odsúhlaseným zápisom podpísaným v Madride 6. októbra 1992, ďalej len „dohoda medzi Paraguajom a Španielskom“, v prílohe II,

                           —

                           Dohoda medzi Paraguajskou republikou a Holandským kráľovstvom o pravidelnej leteckej doprave, podpísaná v Haagu 7. februára 1974, ďalej len „dohoda medzi Paraguajom a Holandskom“, v prílohe II;

               b)

               Dohody o leteckých službách a iné dojednania parafované alebo podpísané medzi Paraguajskou republikou a členskými štátmi Európskeho spoločenstva, ktoré v čase podpisu tejto dohody ešte nenadobudli platnosť a predbežne sa nevykonávajú

                           —

                           Návrh dohody medzi vládou Paraguajskej republiky a vládou Talianskej republiky o leteckých službách medzi územiami ich štátov, parafovaný v Ríme 18. júla 1985 ako príloha k odsúhlasenému zápisu vzájomných konzultácií, ďalej len „návrh dohody medzi Paraguajom a Talianskom“, v prílohe II,

                           —

                           Návrh dohody medzi vládou Paraguajskej republiky a vládou Spojeného kráľovstva Veľkej Británie a Severného Írska o leteckých službách, parafovaný v Asuncióne 28. augusta 1998 ako príloha B k odsúhlasenému zápisu uzavretému medzi leteckými úradmi Paraguajskej republiky a Spojeného kráľovstva, ďalej len „návrh dohody medzi Paraguajom a Spojeným kráľovstvom“, v prílohe II.

         PRÍLOHA II
   Zoznam článkov dohôd uvedených v prílohe I, na ktoré odkazujú články 2 až 5 tejto dohody

               a)

               Určenie:

                           —

                           článok 3 dohody medzi Paraguajom a Nemeckom,

                           —

                           článok 3 dohody medzi Paraguajom a Belgickom,

                           —

                           článok 3 dohody medzi Paraguajom a Španielskom,

                           —

                           článok 4 návrhu dohody medzi Paraguajom a Talianskom,

                           —

                           článok 3 dohody medzi Paraguajom a Holandskom,

                           —

                           článok 4 návrhu dohody medzi Paraguajom a Spojeným kráľovstvom.

               b)

               Zamietnutie, zrušenie, dočasné pozastavenie alebo obmedzenie oprávnení alebo povolení:

                           —

                           článok 4 dohody medzi Paraguajom a Nemeckom,

                           —

                           článok 4 dohody medzi Paraguajom a Belgickom,

                           —

                           článok 4 dohody medzi Paraguajom a Španielskom,

                           —

                           článok 5 návrhu dohody medzi Paraguajom a Talianskom,

                           —

                           článok 4 dohody medzi Paraguajom a Holandskom,

                           —

                           článok 5 návrhu dohody medzi Paraguajom a Spojeným kráľovstvom.

               c)

               Regulačná kontrola:

                           —

                           článok 10 návrhu dohody medzi Paraguajom a Talianskom,

                           —

                           článok 14 návrhu dohody medzi Paraguajom a Spojeným kráľovstvom.

               d)

               Zdaňovanie leteckých pohonných látok:

                           —

                           článok 6 dohody medzi Paraguajom a Nemeckom,

                           —

                           článok 5 dohody medzi Paraguajom a Belgickom,

                           —

                           článok 5 dohody medzi Paraguajom a Španielskom,

                           —

                           článok 6 návrhu dohody medzi Paraguajom a Talianskom,

                           —

                           článok 5 dohody medzi Paraguajom a Holandskom,

                           —

                           článok 8 návrhu dohody medzi Paraguajom a Spojeným kráľovstvom.

               e)

               Sadzby za dopravu v rámci Európskeho spoločenstva:

                           —

                           článok 9 dohody medzi Paraguajom a Nemeckom,

                           —

                           článok 9 dohody medzi Paraguajom a Belgickom,

                           —

                           článok 6 dohody medzi Paraguajom a Španielskom,

                           —

                           článok 8 návrhu dohody medzi Paraguajom a Talianskom,

                           —

                           článok 9 dohody medzi Paraguajom a Holandskom,

                           —

                           článok 7 návrhu dohody medzi Paraguajom a Spojeným kráľovstvom.

         PRÍLOHA III
   Zoznam iných štátov uvedených v článku 2 tejto dohody

               a)

               Islandská republika (podľa Dohody o Európskom hospodárskom priestore);

               b)

               Lichtenštajnské kniežatstvo (podľa Dohody o Európskom hospodárskom priestore);

               c)

               Nórske kráľovstvo (podľa Dohody o Európskom hospodárskom priestore);

               d)

               Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave).


title: 2009/745/ES: Rozhodnutie Rady z  24. septembra 2009 , ktorým sa vymenúvajú štyria českí členovia a siedmi českí náhradníci Výboru regiónov

text:
               9.10.2009

               SK

               Úradný vestník Európskej únie

               L 265/40

      ROZHODNUTIE RADY

   z 24. septembra 2009,
   ktorým sa vymenúvajú štyria českí členovia a siedmi českí náhradníci Výboru regiónov
   (2009/745/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh českej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku skončenia funkčného obdobia pána Stanislava JURÁNEKA, pána Josefa PAVELA, pána Evžena TOŠENOVSKÉHO a pána Jana ZAHRADNÍKA sa uvoľnili štyri miesta členov Výboru regiónov. V dôsledku skončenia funkčného obdobia pána Petra BENDLA, pána Pavla HORÁKA, pána Miloša VYSTRČILA, pána Rostislava VŠETEČKU, pána Jiřího ŠULCA, pána Petra SKOKANA a pána Petra ZIMMERMANNA sa uvoľnilo sedem miest náhradníkov,

         ROZHODLA TAKTO:
   Článok 1
   Na zvyšný čas funkčného obdobia, ktoré trvá do 25. januára 2010, sa za členov a náhradníkov Výboru regiónov vymenúvajú:

               a)

               za členov:

                           —

                           pán Stanislav EICHLER, hejtman Libereckého kraje,

                           —

                           pán Josef NOVOTNÝ, hejtman Karlovarského kraje,

                           —

                           pán Jaroslav PALAS, hejtman Moravskoslezského kraje,

                           —

                           pán Jiří ZIMOLA, hejtman Jihočeského kraje,

                     a

               b)

               za náhradníkov:

                           —

                           pán Radko MARTÍNEK, hejtman Pardubického kraje,

                           —

                           pán Martin TESAŘÍK, hejtman Olomouckého kraje,

                           —

                           pán David RATH, hejtman Středočeského kraje,

                           —

                           pán Jiří BĚHOUNEK, hejtman kraje Vysočina,

                           —

                           pani Milada EMMEROVÁ, hejtmanka Plzeňského kraje,

                           —

                           pán Stanislav MIŠÁK, hejtman Zlínského kraje,

                           —

                           pán Lubomír FRANC, hejtman Královehradeckého kraje.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 24. septembra 2009

            Za Radu

            predsedníčka

         M. OLOFSSON

      (1)  Ú. v. EÚ L 56, 25.2.2006, s. 75.


title: Rozhodnutie Rady 2013/726/SZBP z  9. decembra 2013 na podporu rezolúcie BR OSN 2118 (2013) a rozhodnutia výkonnej rady OPCW č. EC-M-33/DEC.1 v rámci vykonávania stratégie EÚ proti šíreniu zbraní hromadného ničenia

text:
               10.12.2013

               SK

               Úradný vestník Európskej únie

               L 329/41

         ROZHODNUTIE RADY 2013/726/SZBP
   z 9. decembra 2013
   na podporu rezolúcie BR OSN 2118 (2013) a rozhodnutia výkonnej rady OPCW č. EC-M-33/DEC.1 v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Výkonná rada Organizácie pre zákaz chemických zbraní (OPCW) 27. septembra 2013 na svojom zasadnutí EC-M-33 prijala „rozhodnutie o likvidácii chemických zbraní v Sýrii“.

               (2)

               Bezpečnostná rada Organizácie Spojených národov prijala 27. septembra 2013 rezolúciu 2118 (2013), v ktorej potvrdila rozhodnutie výkonnej rady OPCW a vyjadrila hlboké rozhorčenie nad použitím chemických zbraní 21. augusta 2013 pri Rif Damasku, ako sa konštatovalo v správe misie OSN; odsúdila následné straty na životoch civilného obyvateľstva; potvrdila, že použitie chemických zbraní predstavuje závažné porušenie medzinárodného práva a zdôraznila, že osoby, ktoré sú zodpovedné za akékoľvek použitie chemických zbraní, musia niesť zodpovednosť; taktiež zdôraznila, že jediné riešenie súčasnej krízy v Sýrskej arabskej republike spočíva v inkluzívnom politickom procese pod vedením Sýrie, ktorý je založený na ženevskom komuniké z 30. júna 2012, pričom podčiarkla potrebu čo najskôr zvolať medzinárodnú konferenciu o Sýrii.

               (3)

               Vláda Sýrskej arabskej republiky prostredníctvom vyhlásenia priznala existenciu rozsiahleho programu chemických zbraní a značného množstva chemických zbraní vrátane nebezpečných jedovatých chemických komponentov takých zbraní, ktoré vyvolávajú vážne obavy z hľadiska nešírenia, odzbrojenia a bezpečnosti.

               (4)

               Po pristúpení Sýrskej arabskej republiky k Dohovoru o zákaze vývoja, výroby, hromadenia a použitia chemických zbraní a o ich zničení (ďalej len „Dohovor o chemických zbraniach“ alebo „CWC“), ktoré nadobudlo účinnosť14. októbra 2013, OPCW je zodpovedná za overenie dodržiavania CWC a podmienok akýchkoľvek príslušných rozhodnutí výkonnej rady OPCW zo strany Sýrie, a ako súčasť spoločnej misie, za kontrolu dodržiavania podmienok akýchkoľvek príslušných rezolúcií BR OSN.

               (5)

               Generálny riaditeľ OPCW pripomenul 16. októbra 2013 štátom, ktoré sú zmluvnými stranami CWC (nóta S/1132/2013), že v rozhodnutí o likvidácii chemických zbraní (EC-M-33/DEC.1) výkonná rada okrem iného rozhodla, že „naliehavo zváži mechanizmy financovania činností vykonávaných sekretariátom v súvislosti so Sýrskou arabskou republikou a vyzve všetky štáty, ktoré sú zmluvnými stranami dohovoru a ktoré na to majú prostriedky, aby dobrovoľne prispeli na činnosti realizované pri vykonávaní tohto rozhodnutia.“ V tej istej nóte bola adresovaná výzva „všetkým štátom, ktoré sú zmluvnými stranami dohovoru, aby zvážili vlastné dobrovoľné príspevky v akejkoľvek výške do trustového fondu pre Sýriu na riešenie situácie, ktorá je pravdepodobne jedným z najznepokojujúcejších problémov v histórii tejto organizácie.“ Uvedený trustový fond môže prijímať aj príspevky z iných zdrojov vrátane mimovládnych organizácií, inštitúcií alebo súkromných darcov.

               (6)

               Rada Európskej únie vo svojich záveroch z 21. októbra 2013 uvítala rozhodnutie výkonnej rady OPCW a rezolúciu BR OSN 2118 a potvrdila pripravenosť Únie zvážiť podporu.

               (7)

               Európska rada 12. decembra 2003 prijala Stratégiu EÚ proti šíreniu zbraní hromadného ničenia (ďalej len „stratégia“), ktorá v kapitole III obsahuje zoznam opatrení, ktorých prijatie je potrebné nielen v rámci Únie, ale aj v tretích krajinách, na boj proti šíreniu týchto zbraní.

               (8)

               V stratégii EÚ sa zdôrazňuje kľúčová úloha CWC a OPCW pri vytváraní sveta bez chemických zbraní.

               (9)

               Únia danú stratégiu aktívne vykonáva a realizuje opatrenia uvedené v jej kapitole III, najmä uvoľňovaním finančných zdrojov na podporu konkrétnych projektov vykonávaných multilaterálnymi inštitúciami, ako je OPCW. Preto 23. marca 2012 Rada prijala rozhodnutie 2012/166/SZBP (1) na podporu činností OPCW.

               (10)

               Generálny riaditeľ OPCW požiadal 21. novembra 2013 Úniu o príspevok do trustového fondu pre Sýriu.

               (11)

               Technickým vykonávaním tohto rozhodnutia by sa mala poveriť OCPW. Projekty podporované Úniou možno financovať iba prostredníctvom dobrovoľných príspevkov do trustového fondu OPCW. Takéto príspevky, ktoré má Únia poskytnúť, budú zásadné na to, aby sa OPCW umožnilo vykonávať jej úlohy, ktoré sú uvedené v príslušných rozhodnutiach výkonnej rady OPCW z 27. septembra 2013 a 15. novembra 2013 a v rezolúcii BR OSN 2118 z 27. septembra 2013.

               (12)

               Komisia by mala byť poverená dohľadom nad riadnym vykonávaním finančného príspevku Únie,

         PRIJALA TOTO ROZHODNUTIE:
   Článok 1
   1.   Únia podporí činnosti OPCW príspevkom na náklady spojené s kontrolou a overovaním likvidácie sýrskych chemických zbraní, ako aj náklady spojené s doplnkovými činnosťami ku kľúčovým zvereným úlohám na podporu rezolúcie BR OSN 2118 (2013) a rozhodnutia výkonnej rady OPCW z 27. septembra 2013 o likvidácii sýrskych chemických zbraní a následných a súvisiacich rezolúcií a rozhodnutí.
   2.   Projekt podporovaný týmto rozhodnutím Rady spočíva v poskytovaní produktov na získavanie informácií o situácii, ktoré sa týkajú bezpečnosti spoločnej misie OPCW – OSN, vrátane informácií o stave cestnej siete prostredníctvom dodávania OPCW produktov satelitného snímania a súvisiacich informačných produktov zo Satelitného strediska EÚ (EU SATCEN).
   Podrobný opis projektu sa nachádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technickým vykonávaním činností uvedených v článku 1 ods. 2 sa poveruje OPCW. Uvedenú úlohu vykonáva pod vedením VP. Na tento účel uzavrie VP s OPCW potrebné dojednania.
   Článok 3
   1.   Finančná referenčná suma na vykonávanie projektov uvedených v článku 1 ods. 2 je 2 311 842 EUR.
   2.   Výdavky financované zo sumy ustanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s OPCW dohodu o financovaní. V dohode o financovaní sa stanoví, že OPCW má zabezpečiť zviditeľnenie príspevku Únie zodpovedajúce jeho výške.
   4.   Komisia sa usiluje uzavrieť dohodu o financovaní uvedenú v odseku 3 čo najskôr po nadobudnutí účinnosti tohto rozhodnutia. Informuje Radu o všetkých ťažkostiach počas tohto procesu a o dátume uzavretia dohody o financovaní.
   Článok 4
   1.   VP informuje Radu o vykonávaní tohto rozhodnutia na základe pravidelných správ, ktoré pripravuje OPCW. Tieto správy tvoria základ pre hodnotenie uskutočňované Radou.
   2.   Komisia podáva Rade správu o finančných aspektoch vykonávania projektu uvedeného v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Platí 12 mesiacov odo dňa uzavretia dohody o financovaní medzi Komisiou a OPCW uvedenej v článku 3 ods. 3, alebo do 10. júna 2014 ak sa uvedená dohoda o financovaní dovtedy neuzavrie.

      V Bruseli 9. decembra 2013

            Za Radu

            predsedníčka

         A. PABEDINSKIENĖ

      (1)  Rozhodnutie Rady 2012/166/SZBP z 23. marca 2012 o podpore činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 87, 24.3.2012, s. 49).

      PRÍLOHA

         PODPORA REZOLÚCIE BR OSN 2118 (2013) A ROZHODNUTIA VÝKONNEJ RADY OPCW Č. EC-M-33/DEC.1 ZO STRANY EURÓPSKEJ ÚNIE V RÁMCI VYKONÁVANIA STRATÉGIE EÚ PROTI ŠÍRENIU ZBRANÍ HROMADNÉHO NIČENIA

         Projekt:   Poskytovanie podpory OPCW vo forme satelitných snímok v rámci spoločnej misie OPCW – OSN

         Cieľ:
      Podporovať OCPW v rámci spoločnej misie OPCW – OSN v jej úlohách v súlade s príslušnými rezolúciami BR OSN a rozhodnutiami výkonnej rady OPCW, ako aj s podmienkami Dohovoru o chemických zbraniach.

         Výsledky:
      Posúdenie stavu cestnej siete, najmä identifikácia zátarás a oblastí, ktoré spôsobujú problémy pri cestnej doprave, ako aj zvýšenie informovanosti o situácii v teréne v súvislosti s bezpečnosťou spoločnej misie OPCW – OSN v Sýrii a vzhľadom na miesta, ktoré sa majú navštíviť/skontrolovať.

         Činnosti:
      Podpora OPCW sa uskutoční prostredníctvom dodávky 5 produktov satelitného snímania zo Satelitného strediska EÚ (EU SATCEN) za týždeň od podpísania zmluvy až do 31. decembra 2014.
      OSN a OPCW budú realizovať svoje činnosti v spolupráci s príslušnými partnermi vrátane medzinárodných organizácií a agentúr s cieľom zabezpečiť účinné synergie a vyhnúť sa zdvojovaniu činnosti.


title: Rozhodnutie Komisie zo 17. februára 2010 , ktorým sa vymenúvajú členovia Európskej poradnej skupiny spotrebiteľov a ich náhradníci

text:
               27.2.2010

               SK

               Úradný vestník Európskej únie

               C 50/4

         ROZHODNUTIE KOMISIE
   zo 17. februára 2010,
   ktorým sa vymenúvajú členovia Európskej poradnej skupiny spotrebiteľov a ich náhradníci
   2010/C 50/03
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Komisie 2009/705/ES zo 14. septembra 2009, ktorým sa zriaďuje Európska poradná skupina spotrebiteľov (1), a najmä na jeho článok 4,
   keďže:

               (1)

               Mandát terajších členov Európskej poradnej skupiny spotrebiteľov sa skončil 14. novembra 2009.

               (2)

               Preto je potrebné vymenovať na trojročné obdobie nových členov a náhradníkov na základe návrhov predložených členskými štátmi a európskymi spotrebiteľskými organizáciami,

         ROZHODLA TAKTO:
   Jediný článok
   Za členov alebo náhradníkov Európskej poradnej skupiny spotrebiteľov sú na trojročné funkčné obdobie vymenované tieto osoby:

               Členovia

               Náhradníci

               Gilles de HALLEUX (BE)

               Thibault WILLAERT (BE)

               Asen NENOV (BG)

               Bogomil NIKOLOV (BG)

               Karel PAVLÍK (CZ)

               Libor DUPAL (CZ)

               Rasmus KJELDAHL (DK)

               Benedicte FEDERSPIEL (DK)

               Cornelia TAUSCH (DE)

               Heinz WILLNAT (DE)

               Linda LÄÄNESAAR (EE)

               Enn-Toivo ANNUK (EE)

               James DOORLEY (IE)

               Dermott JEWELL (IE)

               Evangelia KEKELEKI (EL)

               Konstantinos DAGKOS (EL)

               Conchy MARTIN REY (ES)

               Eugenio RIBÓN SEISDEDOS (ES)

               Sandrine PERROIS (FR)

               Elsa COHEN (FR)

               Massimiliano DONA (IT)

               Carlo PILERI (IT)

               Giorgos TZIAPOURAS (CY)

               Maria FOTIOU (CY)

               Baiba MILTOVIČA (LV)

               Aivars SMAGARS (LV)

               Eglė KYBARTIENĖ (LT)

               Zita ČEPONYTÉ (LT)

               Eugène KIRSCH (LU)

               Bob SCHMITZ (LU)

               Zsolt HAJNAL (HU)

               Anita CZÁR (HU)

                  Určí sa (MT)

                  Určí sa (MT)

               Rogier KLIMBIE (NL)

               Rob DORSCHEIDT (NL)

               Karl KOLLMANN (AT)

               Ulrike DOCEKAL (AT)

               Olesia FRĄCZEK (PL)

               Grażyna ROKICKA (PL)

               Luís SILVEIRA RODRIGUES (PT)

               Patrícia GOMES (PT)

               Emil BOJIN (RO)

               Sorin TOMA (RO)

               Breda KUTIN (SI)

               Živa DROL NOVAK (SI)

               Miroslav TULÁK (SK)

               Božena STAŠENKOVÁ (SK)

               Tuula SARIO (FI)

               Kaisa PANNIMAA-PÄTSI (FI)

               Jens HENRIKSSON (SE)

               Jan BERTOFT (SE)

               Michelle SMYTH (UK)

               Jill JOHNSTONE (UK)

               Stephen RUSSELL (ANEC)

               Chiara GIOVANNINI (ANEC)

               Monique GOYENS (BEUC)

               Ursula PACHL (BEUC)

      V Bruseli 17. februára 2010

            Za Komisiu

            v mene predsedu

         Robert MADELIN

            generálny riaditeľ pre zdravie a ochranu spotrebiteľa

      (1)  Ú. v. EÚ L 244, 16.9.2009, s. 21.


title: 2013/169/EÚ: Rozhodnutie Európskej centrálnej banky z  20. marca 2013 o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému (ECB/2013/6)

text:
               5.4.2013

               SK

               Úradný vestník Európskej únie

               L 95/22

         ROZHODNUTIE EURÓPSKEJ CENTRÁLNEJ BANKY
   z 20. marca 2013
   o pravidlách používania vlastných nekrytých bankových dlhopisov so štátnou zárukou ako zábezpeky v operáciách menovej politiky Eurosystému
   (ECB/2013/6)
   (2013/169/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku a články 12.1, 14.3 a 18.2,
   keďže:

               (1)

               Podľa článku 18.1 Štatútu Európskeho systému centrálnych bánk a Európskej centrálnej banky Európska centrálna banka (ECB) a národné centrálne banky členských štátov, ktorých menou je euro, môžu uskutočňovať úverové operácie s úverovými inštitúciami a inými účastníkmi trhu, pričom sa požičiavanie zabezpečuje na základe dostatočnej zábezpeky. Štandardné podmienky, za akých sú ECB a národné centrálne banky pripravené uskutočňovať úverové operácie, vrátane kritérií určujúcich akceptovateľnosť zábezpeky na účely úverových operácií Eurosystému sú uvedené v prílohe I k usmerneniu ECB/2011/14 z 20. septembra 2011 o nástrojoch a postupoch menovej politiky Eurosystému (1).

               (2)

               Podľa oddielu 1.6 prílohy I k usmerneniu ECB/2011/14 Rada guvernérov môže nástroje, podmienky, kritériá a postupy vykonávania operácií menovej politiky Eurosystému kedykoľvek meniť.

               (3)

               Od 1. marca 2015 by malo byť úplne vylúčené používať vlastné nekryté bankové dlhopisy so štátnou zárukou ako zábezpeku v operáciách menovej politiky Eurosystému priamo alebo nepriamo začlenením do súboru krytých dlhopisov, ktoré vydala zmluvná strana, ktorá zároveň vydala nekryté bankové dlhopisy, alebo ktoré vydali subjekty majúce úzke väzby s touto zmluvnou stranou. Za výnimočných okolností by Rada guvernérov mohla udeliť zmluvným stranám zúčastňujúcim sa na operáciách menovej politiky Eurosystému dočasné výnimky z tohto zákazu.

               (4)

               Podmienky udeľovania takýchto výnimiek by mali byť stanovené v rozhodnutí ECB,

         PRIJALA TOTO ROZHODNUTIE:
   Článok 1
   Zmeny v pravidlách týkajúcich sa používania vlastných nekrytých bankových dlhopisov so štátnou zárukou ako zábezpeky
   1.   Od 1. marca 2015 nemôže zmluvné strana používať ako zábezpeku v operáciách menovej politiky Eurosystému nekryté bankové dlhopisy, ktoré vydala sama alebo ktoré vydali subjekty, s ktorými má úzke väzby, za ktoré v plnom rozsahu ručí jeden alebo niekoľko subjektov verejného sektora v Európskom hospodárskom priestore (EHP), ktoré sú oprávnené vyberať dane, a to: a) priamo alebo b) nepriamo v prípadoch, keď sú súčasťou súboru krytých dlhopisov vydaných zmluvnou stranou, ktorá zároveň vydala nekryté bankové dlhopisy, alebo subjektmi, s ktorými má zmluvná strana úzke väzby.
   2.   Vo výnimočných prípadoch môže Rada guvernérov rozhodnúť o dočasných výnimkách zo zákazu uvedeného v odseku 1, a to najviac na tri roky. K žiadosti o výnimku sa prikladá plán financovania, v ktorom sa uvedie, ako žiadateľ ukončí používanie vlastných nekrytých bankových dlhopisov so štátnou zárukou do troch rokov od udelenia výnimky.
   3.   V prípade rozporov medzi týmto rozhodnutím, usmernením ECB/2011/14 a usmernením ECB/2013/4 z 20. marca 2013 o dodatočných dočasných opatreniach týkajúcich sa refinančných operácií Eurosystému a akceptovateľnosti zábezpeky (2) v podobe, v akej ich implementovali národné centrálne banky na vnútroštátnej úrovni, má prednosť toto rozhodnutie.
   Článok 2
   Nadobudnutie účinnosti
   Toto rozhodnutie nadobúda účinnosť 22. marca 2013.

      Vo Frankfurte nad Mohanom 20. marca 2013

            Prezident ECB

         Mario DRAGHI

      (1)  Ú. v. EÚ L 331, 14.12.2011, s. 1.

      (2)  Pozri stranu 23 tohto úradného vestníka.


Rozhodnutie Európskeho parlamentu o počte členov parlamentných výborov


title: Rozhodnutie Dozorného úradu EZVO č. 394/11/COL zo 14. decembra 2011 , ktorým sa osemdesiaty tretíkrát menia procesnoprávne a hmotnoprávne pravidlá v oblasti štátnej pomoci vložením novej kapitoly o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. januára 2012

text:
               24.10.2013

               SK

               Úradný vestník Európskej únie

               L 282/72

         ROZHODNUTIE DOZORNÉHO ÚRADU EZVO
   č. 394/11/COL
   zo 14. decembra 2011,
   ktorým sa osemdesiaty tretíkrát menia procesnoprávne a hmotnoprávne pravidlá v oblasti štátnej pomoci vložením novej kapitoly o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. januára 2012
   DOZORNÝ ÚRAD EZVO (ĎALEJ LEN „DOZORNÝ ÚRAD“),
   keďže:
   podľa článku 5 ods. 2 písm. b) Dohody o dozore a súde vydáva dozorný úrad oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo Dohoda o dozore a súde výslovne stanovuje alebo pokiaľ to dozorný úrad považuje za nevyhnutné,
   dňa 1. decembra 2011 prijala Komisia oznámenie o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. januára 2012 (1),
   toto oznámenie má význam aj pre Európsky hospodársky priestor,
   sa má zabezpečiť jednotné uplatňovanie pravidiel štátnej pomoci pre EHP v rámci celého Európskeho hospodárskeho priestoru v súlade s cieľom vytvorenia homogénneho Európskeho hospodárskeho priestoru, ktorý je stanovený v článku 1 Dohody o EHP,
   podľa bodu II pod nadpisom „VŠEOBECNÉ“ na strane 11 prílohy XV k Dohode o EHP má dozorný úrad po konzultácii s Komisiou prijať akty, ktoré zodpovedajú aktom prijatým Európskou komisiou,
   dozorný úrad konzultoval túto vec s Európskou komisiou a štátmi EZVO prostredníctvom listov z 2. decembra 2011,
   PRIJAL TOTO ROZHODNUTIE:
   Článok 1
   Usmernenia o štátnej pomoci sa menia vložením novej kapitoly o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. januára 2012.
   Nová kapitola je uvedená v prílohe k tomuto rozhodnutiu.
   Článok 2
   Iba anglické znenie tohto rozhodnutia je autentické.

      V Bruseli 14. decembra 2011

            Za Dozorný úrad EZVO

         Oda Helen SLETNES

            predsedníčka

         Sverrir Haukur GUNNLAUGSSON

            člen kolégia

      (1)  Ú. v. EÚ C 356, 6.12.2011, s. 7.

      PRÍLOHA

         UPLATŇOVANIE PRAVIDIEL ŠTÁTNEJ POMOCI NA PODPORNÉ OPATRENIA V PROSPECH BÁNK V SÚVISLOSTI S FINANČNOU KRÍZOU OD 1. JANUÁRA 2012

      1.   Úvod

                  (1)

                  Od začiatku globálnej finančnej krízy na jeseň 2008 Dozorný úrad EZVO (ďalej len „dozorný úrad“) vydal štyri súbory usmernení (1), ktoré poskytli podrobné usmernenia pokiaľ ide o kritériá zlučiteľnosti štátnej podpory v prospech finančných inštitúcií (2) s požiadavkami článku 61 ods. 3 písm. b) Dohody o Európskom hospodárskom priestore (ďalej len „Dohoda o EHP“). Jednotlivé kapitoly uvedených usmernení sa týkajú: uplatňovania pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou (3) (ďalej len „usmernenia o bankovníctve“); rekapitalizácie finančných inštitúcií v súčasnej finančnej kríze: obmedzenia pomoci na nevyhnutné minimum a záruk proti neprimeranému narušeniu hospodárskej súťaže (4) (ďalej len „usmernenia o rekapitalizácii“); zaobchádzania so znehodnotenými aktívami v bankovom sektore EHP (5) (ďalej len „usmernenia o znehodnotených aktívach“); ako aj návratu k životaschopnosti a hodnotenia reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (6) (ďalej len „usmernenia o reštrukturalizácii“). Tri z týchto štyroch usmernení (usmernenia o bankovníctve, usmernenia o rekapitalizácii a usmernenia o znehodnotených aktívach) stanovili predpoklady pre zlučiteľnosť hlavných typov pomoci udeľovanej štátmi EZVO (záruky za záväzky, rekapitalizácie a opatrenia na odbremenenie od znehodnotených aktív), kým usmernenia o reštrukturalizácii uvádzajú špecifické znaky, ktoré musí mať plán reštrukturalizácie (alebo plán obnovenia životaschopnosti) v konkrétnom kontexte štátnej pomoci poskytnutej bankám v súvislosti s krízou na základe článku 61 ods. 3 písm. b) Dohody o EHP.

                  (2)

                  Dňa 2. marca 2011 dozorný úrad prijal piaty súbor usmernení o uplatňovaní pravidiel štátnej pomoci na podporné opatrenia v prospech bánk v súvislosti s finančnou krízou od 1. januára 2011 (7) („usmernenia o predĺžení“). Usmerneniami o predĺžení sa predĺžila platnosť usmernení o reštrukturalizácii – jediných zo štyroch usmernení, ktoré mali stanovený dátum skončenia platnosti – v novom znení až do 31. decembra 2011. Dozorný úrad takisto v usmerneniach o predĺžení uviedol, že sa domnieva, že požiadavky na schvaľovanie štátnej pomoci podľa článku 61 ods. 3 písm. b) Dohody o EHP, ktorý výnimočne povoľuje pomoc na nápravu závažnej poruchy fungovania hospodárstva členského štátu EÚ alebo štátu EZVO, sú naďalej naplnené a že usmernenia o bankovníctve, o rekapitalizácii a o znehodnotených aktívach zostanú v platnosti, aby poskytli usmernenie, pokiaľ ide o kritériá zlučiteľnosti pomoci poskytovanej bankám v súvislosti s krízou na základe článku 61 ods. 3 písm. b) Dohody o EHP.

                  (3)

                  V dôsledku zvýšenia napätia na trhoch so štátnymi cennými papiermi, ku ktorému došlo v roku 2011, sa bankový sektor EHP dostal pod rastúci tlak, najmä pokiaľ ide o prístup na trhy termínovaného financovania. Cieľom bankového „balíka“, na ktorom sa dohodli hlavy štátov a vlád na svojom zasadnutí 26. októbra 2011 (8), je obnovenie dôvery voči bankovému sektoru prostredníctvom záruk za strednodobé financovanie a vytvorenie dočasných kapitálových rezerv vo výške 9 % kapitálu najvyššej kvality po zúčtovaní trhového ocenenia expozície voči štátnym cenným papierom. Napriek uvedeným opatreniam sa dozorný úrad domnieva, že požiadavky na schválenie štátnej pomoci podľa článku 61 ods. 3 písm. b) budú naďalej splnené aj po skončení roku 2011.

                  (4)

                  Usmernenia o bankovníctve, rekapitalizácii a o znehodnotených aktívach zostanú preto v platnosti aj po 31. decembri 2011. Podobne sa predlžuje časová pôsobnosť usmernení o reštrukturalizácii na obdobie po 31. decembri 2011 (9). Dozorný úrad bude naďalej sledovať situáciu na finančných trhoch a podnikne kroky zamerané na stanovenie trvalejších pravidiel štátnej pomoci na záchranu a reštrukturalizáciu bánk na základe článku 61 ods. 3 písm. b) Dohody o EHP, hneď ako to trhové podmienky dovolia.

                  (5)

                  Na uľahčenie implementácie bankového balíka a s cieľom zohľadniť vývoj rizikového profilu bánk od vypuknutia krízy, je potrebné niektoré prvky týchto pravidiel vyjasniť a aktualizovať. Tieto usmernenia stanovujú nevyhnutné zmeny predpokladov zlučiteľnosti štátnej pomoci poskytovanej bankám v súvislosti s krízou od 1. januára 2012. Tieto usmernenia najmä:

                              a)

                              dopĺňajú usmernenia o rekapitalizácii, a to prostredníctvom podrobnejších usmernení týkajúcich sa zaistenia primeraného protiplnenia za kapitálové nástroje, z ktorých neplynie fixný výnos;

                              b)

                              vysvetľujú, ako bude dozorný úrad primerane posudzovať dlhodobú životaschopnosť bánk v súvislosti s bankovým balíkom, a

                              c)

                              zavádzajú revidovanú metodiku, ktorá má zabezpečiť, že poplatky za záruky za záväzky bánk budú dostatočné na to, aby obmedzovali pomoc na minimum s cieľom zaistiť, aby táto metodika zohľadňovala zvýšenú diferenciáciu rozpätí swapov na kreditné zlyhanie (CDS) bánk v poslednom období a vplyv rozpätí swapov na kreditné zlyhanie (CDS) dotknutého štátu EZVO.

            2.   Stanovenie ceny a podmienky štátnej rekapitalizácie

                  (6)

                  V usmerneniach o rekapitalizácii sa uvádzajú všeobecné usmernenia týkajúce sa stanovenia ceny kapitálových injekcií. Uvedené usmernenia sa zameriavajú najmä na kapitálové nástroje s fixným výnosom.

                  (7)

                  Vzhľadom na zmeny regulačného rámca a meniace sa trhové prostredie dozorný úrad predpokladá, že kapitálové injekcie poskytované štátom môžu mať v budúcnosti bežnejšie formu akcií s pohyblivým výnosom. Spresnenia týkajúce sa pravidiel stanovovania ceny kapitálových injekcií sú potrebné vzhľadom na to, že protiplnenie z takýchto akcií má formu (neistých) dividend a kapitálových výnosov, takže je zložité priamo vopred posúdiť protiplnenie, ktoré z týchto nástrojov plynie.

                  (8)

                  Dozorný úrad preto posúdi protiplnenie za takéto kapitálové injekcie na základe emisnej ceny akcií. Kapitálové injekcie by sa mali upisovať s dostatočnou zľavou z ceny akcií [po úprave vzhľadom na efekt „zriedenia“ (10)] bezprostredne pred oznámením kapitálovej injekcie, aby mal štát dostatočnú záruku primeraného protiplnenia (11).

                  (9)

                  V prípade bánk, ktoré sú kótované na burze, by referenčnou cenou akcií mala byť kótovaná trhová cena akcií s rovnakými právami, ako sú práva, ktoré sa viažu na emitované akcie. V prípade bánk, ktoré nie sú kótované na burze, žiadna takáto trhová cena neexistuje a štáty EZVO by mali použiť vhodný postup trhového oceňovania (vrátane prístupu spočívajúceho v porovnaní koeficientu P/E podobných spoločností alebo iných všeobecne uznávaných metód oceňovania). Akcie by sa mali upísať s primeranou zľavou z tejto trhovej (alebo trhovo stanovenej) ceny.

                  (10)

                  Ak štáty EZVO upisujú akcie bez hlasovacích práv, môže byť potrebná vyššia zľava, ktorej výška by mala odrážať rozdiel v ocenení akcií s hlasovacími právami a akcií bez hlasovacích práv za daných trhových podmienok.

                  (11)

                  Rekapitalizačné opatrenia musia obsahovať vhodné stimuly pre banky, aby čo najskôr prestali využívať štátnu pomoc. Pokiaľ ide o akcie s pohyblivým výnosom, ak sú tieto stimuly navrhnuté tak, že z hľadiska štátu EZVO obmedzujú rastový potenciál – napríklad prostredníctvom vydania opcií existujúcim akcionárom, ktoré im umožňujú spätne odkúpiť novo emitované akcie od štátu za cenu zaručujúcu štátu primeraný ročný výnos – zľava z týchto akcií bude musieť byť vyššia, aby odrážala tento obmedzený rastový potenciál.

                  (12)

                  Výška zľavy musí vždy odrážať veľkosť kapitálovej injekcie v pomere k existujúcemu základnému kapitálu (tzv. Core Tier 1). Čím je potreba dodatočného kapitálu v pomere k existujúcemu kapitálu vyššia, tým je vyššie aj riziko, ktoré štát podstupuje, a preto musí byť vyššia aj zľava.

                  (13)

                  Hybridné nástroje by mali v zásade zahŕňať „alternatívny mechanizmus výplaty kupónu“, ktorý by umožňoval, aby sa kupóny, ktoré nie je možné vyplatiť v hotovosti, vyplatili štátu prostredníctvom novo emitovaných akcií.

                  (14)

                  Dozorný úrad bude od štátov EZVO naďalej vyžadovať predloženie plánu reštrukturalizácie (alebo aktualizácie existujúceho plánu reštrukturalizácie) v lehote šiestich mesiacov odo dňa rozhodnutia dozorného úradu, ktorým sa povoľuje pomoc na záchranu každej banky, ktorej sa poskytne verejná podpora vo forme rekapitalizácie alebo opatrení týkajúcich sa znehodnotených aktív. Ak bolo v súvislosti s danou bankou už v minulosti prijaté rozhodnutie o pomoci na záchranu podľa pravidiel týkajúcich sa zlučiteľnosti pomoci pre banky s článkom 61 ods. 3 písm. b) Dohody o EHP, a to bez ohľadu na to, či išlo o tú istú reštrukturalizačnú operáciu, môže dozorný úrad požadovať predloženie plánu reštrukturalizácie v lehote kratšej ako šesť mesiacov. Dozorný úrad primerane posúdi dlhodobú životaschopnosť bánk, pričom v plnej miere zohľadní skutočnosti, ktoré naznačujú, že banky by mohli byť z dlhodobého hľadiska životaschopné bez nutnosti výraznej reštrukturalizácie, a to najmä v prípadoch, keď nedostatok kapitálu súvisí najmä s krízou dôvery vo vzťahu k štátnemu dlhu, kapitálová injekcia z verejných zdrojov je obmedzená na sumu, ktorá je potrebná na kompenzáciu strát vyplývajúcich z precenenia štátnych dlhopisov zmluvných strán Dohody o EHP na aktuálnu trhovú cenu v bankách, ktoré sú inak životaschopné, a keď z analýz vyplýva, že dotknuté banky pri nákupe štátnych dlhových nástrojov nepodstupovali neprimerané riziko.

            3.   Stanovenie ceny a podmienky štátnych záruk

                  (15)

                  Banky môžu získať štátne záruky na emisiu nových dlhových nástrojov, či už zabezpečených alebo nezabezpečených, s výnimkou nástrojov, ktoré sa považujú za kapitál. Keďže tlak na financovanie bánk sa sústredí na trhy termínového financovania, štátne záruky by sa mali vo všeobecnosti vzťahovať len na dlh so splatnosťou jeden až päť rokov (sedem rokov v prípade krytých dlhopisov).

                  (16)

                  Od začiatku krízy bolo stanovovanie ceny štátnych záruk naviazané na medián rozpätí CDS príjemcu v období od 1. januára 2007 do 31. augusta 2008. Toto stanovovanie cien sa s účinnosťou od 1. júla 2010 zmenilo, aby lepšie odrážalo rizikový profil jednotlivých príjemcov (12).

                  (17)

                  S cieľom zohľadniť zvýšenú diferenciáciu na základe rizika rozpätí CDS bánk, ku ktorému v poslednom čase dochádza, by sa mal tento vzorec na stanovovanie cien aktualizovať tak, aby odkazoval na medián rozpätí CDS za obdobie troch rokov končiace jeden mesiac pred poskytnutím záruk. Keďže zvýšenie rozpätí CDS v posledných rokoch je čiastočne spôsobené vplyvmi, ktoré nesúvisia s konkrétnymi bankami – najmä rastúcim napätím na trhoch so štátnymi dlhovými nástrojmi a celkovým posilnením vnímania rizika v bankovom sektore – uvedený vzorec by mal oddeliť vnútorné riziko jednotlivých bánk od zmien rozpätí CDS štátov EHP a od trhu ako celku. Vzorec by mal zároveň odrážať skutočnosť, že záruky za kryté dlhopisy vystavujú ručiteľa výrazne nižšiemu riziku než záruky za nezabezpečený dlh.

                  (18)

                  V súlade so zásadami uvedenými v odseku 17 revidovaný vzorec na stanovenie ceny uvedený v prílohe slúži na určenie minimálneho poplatku za záruky, ktorý by sa mal uplatňovať v prípadoch, keď sa štátne záruky poskytujú na vnútroštátnom základe a nedochádza k deľbe záruk medzi štáty EZVO. Dozorný úrad bude tento vzorec používať na všetky štátne záruky za záväzky bánk so splatnosťou jeden rok alebo viac, ktoré sú vydané 1. januára 2012 alebo neskôr.

                  (19)

                  Ak záruky kryjú záväzky, ktoré nie sú denominované v domácej mene ručiteľa, mal by sa uplatniť dodatočný poplatok na pokrytie devízového rizika ručiteľa.

                  (20)

                  Ak je potrebné, aby záruky kryli dlh so splatnosťou kratšou ako jeden rok, dozorný úrad bude naďalej používať existujúci vzorec na stanovenie ceny, ktorý je pre informáciu uvedený v prílohe. Dozorný úrad bude schvaľovať záruky za dlhy so splatnosťou kratšou ako tri mesiace len vo výnimočných prípadoch, keď takéto záruky budú nevyhnutné na zachovanie finančnej stability. V takýchto prípadoch dozorný úrad posúdi primerané protiplnenie, pričom prihliadne na potrebu zaistiť, aby existovali náležité stimuly zamerané na čo najskoršie ukončenie využívania štátnej podpory.

                  (21)

                  Ak sa štáty EZVO rozhodnú vytvoriť mechanizmus na deľbu záruk za záväzky bánk, dozorný úrad zodpovedajúcim spôsobom preskúma svoje usmernenia, a to najmä, aby sa zaistilo, že rozpätiam CDS štátov EZVO sa bude prikladať len primeraná váha.

                  (22)

                  Aby dozorný úrad mohol posúdiť používanie revidovaného vzorca na stanovenie ceny v praxi, štáty EZVO by mali pri notifikácii nových alebo predĺžených schém záruk uvádzať orientačnú výšku poplatkov pre každú banku oprávnenú na získanie záruk, ktoré sú vypočítané na základe vzorca s použitím aktuálnych trhových údajov. Štáty EZVO by dozornému úradu mali oznámiť aj skutočnú výšku poplatku za záruky účtovaného za každú emisiu zaručených dlhopisov, a to v lehote troch mesiacov od emisie zaručených dlhopisov.

         (1)  Usmernenia o uplatňovaní a výklade článkov 61 a 62 Dohody o EHP a článku 1 protokolu 3 k Dohode o dozore a súde („usmernenia o štátnej pomoci“), ktoré prijal a vydal dozorný úrad 19. januára 1994, uverejnené v Úradnom vestníku Európskej únie (ďalej len „Ú. v.“) L 231, 3.9.1994, s. 1 a v dodatku EHP č. 32, 3.9.1994, s. 1. Usmernenia boli naposledy zmenené 2. marca 2011. Aktualizované znenie usmernení o štátnej pomoci je uverejnené na webovej stránke dozorného úradu: http://www.eftasurv.int/state-aid/legal-framework/state-aid-guidelines/

         (2)  Kvôli zjednodušeniu sa finančné inštitúcie v tomto dokumente označujú jednoducho ako „banky“.

         (3)  Dostupné na webovej stránke http://www.eftasurv.int/?1=1&showLinkID=16604&1=1.

         (4)  Dostupné na webovej stránke http://www.eftasurv.int/?1=1&showLinkID=16015&1=1.

         (5)  Dostupné na webovej stránke http://www.eftasurv.int/?1=1&showLinkID=16585&1=1.

         (6)  Dostupné na webovej stránke http://www.eftasurv.int/media/state-aid-guidelines/Part-VIII—Return-to-viability-and-the-assessment-of-restructuring-measures-in-the-financial-sector.pdf.

         (7)  Dostupné na webovej stránke http://www.eftasurv.int/media/state-aid-guidelines/Part-VIII—Financial-Crisis-Guidelines-2011.pdf.

         (8)  Vyhlásenie hláv štátov a vlád EÚ z 26. októbra 2011 (http://www.consilium.europa-.eu/uedocs/cms_Data/docs/pressdata/en/ec/125621.pdf).

         (9)  V súlade so zaužívanými postupmi dozorného úradu budú existujúce alebo nové schémy podpory bánk (bez ohľadu na nástroje podpory, ktoré obsahujú: záruky, rekapitalizačné opatrenia, opatrenia na posilnenie likvidity, opatrenia na odbremenenie od znehodnotených aktív a iné) predĺžené alebo schválené na obdobie šiestich mesiacov, aby sa v prípade potreby umožnili ďalšie úpravy v polovici roka 2012.

         (10)  Efekt „zriedenia“ možno vyčísliť prostredníctvom použitia všeobecne uznávaných trhových techník [napríklad teoretická cena bez upisovacieho práva (TERP)].

         (11)  Ak štáty EZVO upisujú emisiu akcií, emitujúca inštitúcia by mala uhradiť zodpovedajúci poplatok za upísanie.

         (12)  Pozri pracovný dokument Generálneho riaditeľstva pre hospodársku súťaž z 30. apríla 2010 o uplatňovaní pravidiel štátnej pomoci na schémy vládnych záruk vzťahujúce sa na dlhy bánk vydané po 30. júni 2010 http://ec.europa.eu/competition/state_aid/studies_reports/phase_out_bank_guarantees.pdf).

         Príloha

            Záruky za dlhy so splatnosťou jeden rok alebo viac

         Poplatok za záruky by mal byť minimálne súčtom:

                     1)

                     základného poplatku 40 bázických bodov (ďalej len „bp“) a

                     2)

                     rizikového poplatku, ktorý je súčinom 40 bázických bodov a ukazovateľa rizika zloženého z i) polovice pomeru medzi mediánom rozpätia päťročného prednostného CDS príjemcu za obdobie troch rokov končiace jeden mesiac pred dátumom emisie zaručených dlhopisov a mediánovou úrovňou indexu iTraxx Europe Senior Financials 5-year za to isté trojročné obdobie plus ii) polovice pomeru medzi mediánom rozpätia päťročného prednostného CDS všetkých štátov EHP a mediánom rozpätia päťročného prednostného CDS štátu EZVO, ktorý poskytuje záruky, za to isté trojročné obdobie.

               Vzorec na výpočet poplatku za záruky možno vyjadriť takto:

         kde A je medián rozpätia päťročného prednostného CDS príjemcu, B je medián indexu iTraxx Europe Senior Financials five-year, C je medián rozpätia päťročného prednostného CDS všetkých štátov EHP a D je medián rozpätia päťročného prednostného CDS štátu EZVO, ktorý poskytuje záruky.
         Mediány sa počítajú za obdobie troch rokov končiace jeden mesiac pred dátumom emisie zaručených dlhopisov.
         V prípade záruk za kryté dlhopisy sa v poplatku za záruky môže zohľadniť len polovica rizikového poplatku vypočítaného v súlade s bodom 2.

            Banky, v prípade ktorých neexistujú reprezentatívne údaje o CDS

         V prípade bánk bez údajov o CDS alebo bez reprezentatívnych údajov o CDS, ale s úverovým ratingom, by sa malo ekvivalentné rozpätie CDS odvodiť z mediánu rozpätí päťročného CDS za to isté obdobie v ratingovej kategórii danej banky, pričom sa bude vychádzať z reprezentatívnej vzorky veľkých bánk v štátoch EHP. Reprezentatívnosť údajov o CDS konkrétnej banky posúdi orgán dohľadu.
         V prípade bánk bez údajov o CDS a bez úverového ratingu by sa malo ekvivalentné rozpätie CDS odvodiť z mediánovej hodnoty rozpätí päťročného CDS za to isté obdobie v najnižšej ratingovej kategórii (1), pričom sa bude vychádzať z reprezentatívnej vzorky veľkých bánk v štátoch EHP. Rozpätie CDS vypočítané pre túto kategóriu bánk sa môže upraviť na základe posúdenia orgánom dohľadu.
         Dozorný úrad určí reprezentatívnu vzorku veľkých bánk v štátoch EHP.

            Záruky za dlh so splatnosťou kratšou ako jeden rok

         Keďže rozpätia CDS nie sú vhodné na meranie úverového rizika v prípade dlhu so splatnosťou kratšou ako jeden rok, poplatok za záruky za takýto dlh by mal byť minimálne súčtom:

                     1)

                     základného poplatku 50 bázických bodov a

                     2)

                     rizikového poplatku, ktorý sa rovná 20 bázickým bodom v prípade bánk s ratingom A+ alebo A, 30 bázickým bodom v prípade bánk s ratingom A– alebo 40 bázickým bodom v prípade bánk s ratingom nižším ako A– alebo bánk bez ratingu.

            (1)  Za najnižšiu ratingovú kategóriu sa považuje kategória A, pretože pre ratingovú kategóriu BBB nie je k dispozícii dostatok údajov.


title: 2013/610/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011

text:
               16.11.2013

               SK

               Úradný vestník Európskej únie

               L 308/324

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011
   (2013/610/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej agentúry pre riadenie operačnej spolupráce na vonkajších hraniciach členských štátov za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 2007/2004 z 26. októbra 2004 o zriadení Európskej agentúry pre riadenie operačnej spolupráce na vonkajších hraniciach členských štátov Európskej únie (4), a najmä na jeho článok 30,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0079/2013),

               1.

               udeľuje výkonnému riaditeľovi Európskej agentúry pre riadenie operačnej spolupráce na vonkajších hraniciach členských štátov Európskej únie absolutórium za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre riadenie operačnej spolupráce na vonkajších hraniciach členských štátov Európskej únie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 202.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 349, 25.11.2004, s. 1.

      (5)  Ú. v. ES L 357, 31.12.2002, s. 72.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej agentúry pre riadenie operačnej spolupráce na vonkajších hraniciach členských štátov Európskej únie za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej agentúry pre riadenie operačnej spolupráce na vonkajších hraniciach členských štátov za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Rady (ES) č. 2007/2004 z 26. októbra 2004 o zriadení Európskej agentúry pre riadenie operačnej spolupráce na vonkajších hraniciach členských štátov Európskej únie (4), a najmä na jeho článok 30,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0079/2013),

                  A.

                  keďže Dvor audítorov vyhlásil, že získal primeranú istotu v tom, že ročná účtovná závierka Európskej agentúry pre riadenie operačnej spolupráce na vonkajších hraniciach členských štátov Európskej únie (ďalej len „agentúra“) za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže 10. mája 2012 Európsky parlament udelil výkonnému riaditeľovi agentúry absolutórium za plnenie rozpočtu agentúry za rozpočtový rok 2010 (6) a vo svojom uznesení, ktoré je súčasťou rozhodnutia o absolutóriu, okrem iného:

                              —

                              znovu zopakoval, že prenášanie rozpočtových prostriedkov by sa malo výrazne obmedziť a nemalo by obmedzovať postupy riadneho finančného hospodárenia, a požiadal, aby agentúra v budúcnosti dodržiavala zásadu ročnej platnosti,

                              —

                              vyzval agentúru, aby v súvislosti s poskytnutými grantmi vykonala kontroly ex post vo forme návštev na mieste;

                  C.

                  keďže celkový rozpočet agentúry na rok 2011 bol 118 200 000 EUR v porovnaní s 93 200 000 EUR v rozpočtovom roku 2010; keďže pôvodný príspevok Únie do rozpočtu agentúry na rok 2011 predstavoval 111 000 000 EUR v porovnaní s 89 100 000 EUR v roku 2010,

         Rozpočtové a finančné hospodárenie

                  1.

                  konštatuje, že rozpočet agentúry bol predmetom troch opravných rozpočtov, ktoré sledovali tri ciele:

                              —

                              zavedenie rozpočtovej položky Eurosur v rámci hlavy III (operačné výdavky),

                              —

                              zvýšenie rozpočtu agentúry o 12 700 000 EUR, čo bolo súčasťou mimoriadneho balíka prijatého v rámci reakcie na vývoj v severnej Afrike,

                              —

                              zahrnutie sumy 31 800 000 EUR vo viazaných rozpočtových prostriedkoch určenej na mimoriadny balík prijatý v reakcii na vývoj v Stredozemí;

                  2.

                  konštatuje, že z hľadiska vyplatených rozpočtových prostriedkov dosiahla agentúra mieru plnenia 96 % v hlave I (výdavky na zamestnancov), 74 % v hlave II (administratívne výdavky) a 58 % v hlave III; vyzýva agentúru, aby prijala osobitné opatrenia na zlepšenie svojho rozpočtového postupu a miery plnenia platieb, pokiaľ ide o administratívne a operačné výdavky;

                  3.

                  vyjadruje vážne znepokojenie nad tým, že 33 % rozpočtu agentúry na rok 2011 (38,7 milióna EUR) bolo prenesených do roku 2012; konštatuje, že prenosy súvisiace s hlavou III (operačné výdavky) dosiahli 36 miliónov EUR (41 %); konštatuje, že tak ako v roku 2010 je objem prenosov nadmerný a v rozpore so zásadou ročnej platnosti rozpočtu;

                  4.

                  vyjadruje poľutovanie nad tým, že v rámci celkovej prenesenej sumy agentúra preniesla globálne rozpočtové záväzky vo výške 5,1 milióna EUR; konštatuje, že nariadenie o rozpočtových pravidlách agentúry neposkytuje jasný základ takéhoto prenosu; je si vedomý, že prostriedky, ktoré agentúra prijala koncom rozpočtového roku, môžu spôsobiť vyšší objem prenesených rozpočtových prostriedkov;

         Následné kroky v súvislosti s odporúčaniami v rámci absolutória za rok 2010

                  5.

                  konštatuje, že v roku 2012 agentúra prijala a vykonala stratégiu kontrol ex post a uskutočnila tri návštevy na mieste, čo pokrylo 9 % zo 73 miliónov EUR, ktoré boli v roku 2011 vyplatené v rámci grantov; víta skutočnosť, že zistená miera chýb bola menej ako 1 % a že v roku 2013 sa plánuje šesť návštev na mieste;

                  6.

                  berie na vedomie úsilie agentúry a pretrvávajúce ťažkosti, ktorým čelí v procese plnenia rozpočtu; berie na vedomie vysvetlenia agentúry, podľa ktorých boli ťažkosti spôsobené okrem iného externými faktormi, ako napríklad náhlym vývojom na vonkajších hraniciach; naliehavo vyzýva agentúru, aby pokračovala vo svojom úsilí v tejto oblasti;

         Systémy dohľadu a kontroly

                  7.

                  je si vedomý toho, že aj napriek tomu, že agentúra vykonáva primerané kontroly, zvyčajne nepožadovala podporné dokumenty, ktoré by riešili riziko neoprávnenosti výdavkov v rámci grantov na spoločné operácie vykonávané členskými štátmi a krajinami pridruženými k Schengenskému dohovoru, ktoré financuje agentúra; víta skutočnosť, že agentúra prijala politiky, ktorých cieľom je posilniť kontroly ex ante prostredníctvom systematického zahŕňania žiadosti o podporné dokumenty;

                  8.

                  s prekvapením berie na vedomie, že tak ako v roku 2010 bude účtovník validovať účtovný systém agentúry;

                  9.

                  vyjadruje poľutovanie nad tým, že sa zistili nedostatky vo vnútornej kontrole v súvislosti so správou dlhodobého majetku; vyjadruje poľutovanie nad tým, že neexistuje žiadny postup týkajúci sa vyraďovania dlhodobého majetku a fyzická inventarizácia je neúplná;

                  10.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (7) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 202.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 349, 25.11.2004, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 288.

         (7)  Prijaté texty, P7_TA(2013)0134 (pozri stranu 374 tohto úradného vestníka).


title: 2011/602/EÚ: Rozhodnutie Európskeho parlamentu z  10. mája 2011 o absolutóriu za plnenie rozpočtu Agentúry Európskej únie pre základné práva za rozpočtový rok 2009

text:
               27.9.2011

               SK

               Úradný vestník Európskej únie

               L 250/220

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie rozpočtu Agentúry Európskej únie pre základné práva za rozpočtový rok 2009
   (2011/602/EÚ)
   EURÓPSKY PARLAMENT,
   so zreteľom na konečnú ročnú účtovnú závierku Agentúry Európskej únie pre základné práva za rozpočtový rok 2009,
   so zreteľom na správu Dvora audítorov o overení ročnej účtovnej závierky Agentúry Európskej únie pre základné práva za rozpočtový rok 2009 spolu s odpoveďami agentúry (1),
   so zreteľom na odporúčanie Rady z 15. februára 2011 (05892/2011 – C7-0052/2011),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (3), a najmä na jeho článok 21,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,
   so zreteľom na článok 77 rokovacieho poriadku a prílohu VI k nemu,
   so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0130/2011),

               1.

               udeľuje riaditeľovi Agentúry Európskej únie pre základné práva absolutórium za plnenie rozpočtu agentúry za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Agentúry Európskej únie pre základné práva, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 10.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 53, 22.2.2007, s. 1.

      (4)  Ú. v. ES L 357, 31.12.2002, s. 72.
    ---documentbreak---

               27.9.2011

               SK

               Úradný vestník Európskej únie

               L 250/221

         UZNESENIE EURÓPSKEHO PARLAMENTU
   z 10. mája 2011
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Agentúry Európskej únie pre základné práva za rozpočtový rok 2009
   EURÓPSKY PARLAMENT,
   so zreteľom na konečnú ročnú účtovnú závierku Agentúry Európskej únie pre základné práva za rozpočtový rok 2009,
   so zreteľom na správu Dvora audítorov o overení ročnej účtovnej závierky Agentúry Európskej únie pre základné práva za rozpočtový rok 2009 spolu s odpoveďami agentúry (1),
   so zreteľom na odporúčanie Rady z 15. februára 2011 (05892/2011 – C7-0052/2011),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (3), a najmä na jeho článok 21,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,
   so zreteľom na článok 77 rokovacieho poriadku a prílohu VI k nemu,
   so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0130/2011),

               A.

               keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2009 je spoľahlivá a že príslušné transakcie sú zákonné a správne;

               B.

               keďže 5. mája 2010 Európsky parlament udelil riaditeľovi Agentúry Európskej únie pre základné práva absolutórium za plnenie rozpočtu agentúry za rozpočtový rok 2008 (5) a v uznesení, ktoré je súčasťou rozhodnutia o absolutóriu, Európsky parlament, okrem iného:

                           —

                           povzbudil agentúru, aby v rámci plánovania stanovila ciele SMART a ukazovatele RACER s cieľom zlepšiť hodnotenie dosiahnutých výsledkov,

                           —

                           uvítal skutočnosť, že agentúra začala v polovici roka 2009 používať softvér na plnenie rozpočtu založeného na činnostiach, ktorý poskytne jasné ukazovatele o pridelených rozpočtových a ľudských zdrojoch,

                           —

                           vzal na vedomie, že úrad OLAF, ktorý začal vyšetrovanie týkajúce sa agentúry v roku 2008, toto vyšetrovanie v roku 2009 uzavrel bez prijatia ďalších opatrení;

               C.

               keďže rozpočet agentúry na rok 2009 predstavoval 17 000 000 EUR, čo je nárast o 13,3 % v porovnaní s rozpočtovým rokom 2008,

               1.

               poznamenáva, že udelenie absolutória za plnenie rozpočtu agentúry by sa v budúcnosti malo zakladať aj na výkonnosti agentúry počas celého roka;

      Rozpočtové a finančné hospodárenie

               2.

               naliehavo žiada agentúru, aby zlepšila svoje rozpočtové plánovanie a plánovanie prijímania zamestnancov s cieľom riešiť nedostatočný súlad medzi rozpočtovým a personálnym plánovaním; berie na vedomie skutočnosť, že agentúra zvýšila svoj prevádzkový rozpočet o 38 % presunutím 1 900 000 EUR z hlavy I (Zamestnanci) do hlavy III (Operačné činnosti) v dôsledku oneskorení v prijímaní zamestnancov a s cieľom financovať operačné činnosti, ktoré neboli v pôvodnom rozpočte naplánované; berie napriek tomu na vedomie externé faktory (ako menovanie nového riaditeľa a ukončenie dôležitej rámcovej dohody, ktorú začala realizovať Komisia);

               3.

               vyzýva agentúru, aby sa snažila o čo možno najrealistickejšie vyhodnocovanie ponúk; berie na vedomie, že Dvor audítorov informoval o tomto probléme v súvislosti so zadaním troch rámcových dohôd v celkovej sume 2 575 000 EUR; zdôrazňuje najmä, že v týchto troch prípadoch sa finančné ponuky výrazne líšili v jednotkových cenách, ako aj v odhadoch účastníkov verejnej súťaže týkajúcich sa človekodní potrebných na realizáciu toho istého scenára;

               4.

               víta predsavzatie agentúry zlepšiť plánovanie a monitorovanie dohôd s cieľom vyhnúť sa v budúcnosti nedostatkom, o ktorých informoval Dvor audítorov; vyzýva preto agentúru, aby informovala orgán udeľujúci absolutórium o opatreniach prijatých v tejto súvislosti;

      Vnútorný audit

               5.

               berie na vedomie, že agentúra musí po audite finančného hospodárenia realizovať ešte štyri z deviatich odporúčaní Útvaru pre vnútorný audit; berie na vedomie, že tieto odporúčania sa týkajú najmä finančných rozhodnutí, informácií potrebných na účely podávania správ a monitorovania, pracovných programov uvádzajúcich všetky dostupné rozpočtové zdroje, finančných postupov a kontrolných zoznamov; naliehavo vyzýva agentúru, aby prijala opatrenia v záujme zavedenia týchto odporúčaní;

               6.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 (6) o výkonnosti, finančnom hospodárení a kontrole agentúr.

      (1)  Ú. v. EÚ C 338, 14.12.2010, s. 10.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 53, 22.2.2007, s. 1.

      (4)  Ú. v. ES L 357, 31.12.2002, s. 72.

      (5)  Ú. v. EÚ L 252, 25.9.2010, s. 207.

      (6)  Prijaté texty, P7_TA(2011)0163 (pozri stranu 269 tohto úradného vestníka).


title: 2014/279/EÚ: Rozhodnutie Rady z  12. mája 2014 o uzavretí Rámcovej dohody medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o otázky týkajúce sa readmisie

text:
               16.5.2014

               SK

               Úradný vestník Európskej únie

               L 145/3

         ROZHODNUTIE RADY
   z 12. mája 2014
   o uzavretí Rámcovej dohody medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o otázky týkajúce sa readmisie

      (2014/279/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 79 ods. 3 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               V súlade s rozhodnutím Rady 2013/40/EÚ (2) bola 10. mája 2010 podpísaná Rámcová dohoda medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“) s výhradou jej uzavretia k neskoršiemu dátumu.

               (2)

               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho aby bol dotknutý článok 4 uvedeného protokolu, sa tieto členské štáty nezúčastňujú na prijatí tohto rozhodnutia, nie sú ním viazané ani nepodliehajú jeho uplatňovaniu.

               (3)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (4)

               Ustanovenia dohody iné, ako článok 33 ods. 2 týkajúci sa readmisie, budú predmetom samostatného rozhodnutia (3), ktoré sa prijme súbežne s týmto rozhodnutím.

               (5)

               Táto dohoda by sa mala schváliť v mene Únie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Rámcová dohoda medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o jej článok 33 ods. 2 (4).
   Článok 2
   Spoločnému výboru ustanovenému v článku 44 dohody predsedá vysoký predstaviteľ Únie pre zahraničné veci a bezpečnostnú politiku. Únia alebo prípadne Únia a členské štáty sú v spoločnom výbore zastúpené v závislosti od oblasti.
   Článok 3
   Predseda Rady určí osobu(-y) splnomocnenú(-é) vydať v mene Únie oznámenie podľa článku 49 ods. 1 dohody (5).
   Článok 4
   Toto rozhodnutie nadobúda účinnosť dňom jeho prijatia.

      V Bruseli 12. mája 2014

            Za Radu

            predsedníčka

         C. ASHTON

      (1)  Súhlas daný 16. apríla 2014 (zatiaľ neuverejnený v úradnom vestníku).

      (2)  Rozhodnutie Rady 2013/40/EÚ z 10. mája 2010 o podpise v mene Európskej únie a predbežnom vykonávaní Rámcovej dohody medzi Európskou úniou a jej členskými štátmi na jednej strane a Kórejskou republikou na strane druhej (Ú. v. EÚ L 20, 23.1.2013, s. 1).

      (3)  Rozhodnutie Rady 2014/278/EÚ z 12.mája 2014 o uzatvorení Rámcovej dohody medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o otázky týkajúce sa readmisie (pozri stranu 1 tohto úradného vestníka).

      (4)  Dohoda je uverejnená v Ú. v. EÚ L 20, 23.1.2013, s. 2 spolu s rozhodnutím o podpise.

      (5)  Deň nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2013/388/EÚ: Rozhodnutie Európskej centrálnej banky z  5. júla 2013 o dočasných opatreniach týkajúcich sa akceptovateľnosti obchodovateľných dlhových nástrojov, ktoré vydala Cyperská republika, alebo za ktoré Cyperská republika ručí v plnom rozsahu (ECB/2013/22)

text:
               18.7.2013

               SK

               Úradný vestník Európskej únie

               L 195/27

         ROZHODNUTIE EURÓPSKEJ CENTRÁLNEJ BANKY
   z 5. júla 2013
   o dočasných opatreniach týkajúcich sa akceptovateľnosti obchodovateľných dlhových nástrojov, ktoré vydala Cyperská republika, alebo za ktoré Cyperská republika ručí v plnom rozsahu
   (ECB/2013/22)
   (2013/388/EÚ)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 3.1 prvú zarážku, článok 12.1, článok 18 a článok 34.1 druhú zarážku,
   so zreteľom na usmernenie ECB/2011/14 z 20. septembra 2011 o nástrojoch a postupoch menovej politiky Eurosystému (1), a najmä na jeho prílohu I oddiely 1.6, 6.3.1, 6.3.2 a 6.4.2,
   so zreteľom na usmernenie ECB/2013/4 z 20. marca 2013 o dodatočných dočasných opatreniach týkajúcich sa refinančných operácií Eurosystému a akceptovateľnosti zábezpeky, ktorým sa mení a dopĺňa usmernenie ECB/2007/9 (2), a najmä na jeho článok 1 ods. 3 a články 5 a 7,
   keďže:

               (1)

               Podľa článku 18.1 Štatútu Európskeho systému centrálnych bánk a Európskej centrálnej banky Európska centrálna banka (ECB) a národné centrálne banky členských štátov, ktorých menou je euro, môžu uskutočňovať úverové operácie s úverovými inštitúciami a inými účastníkmi trhu, pričom sa požičiavanie zabezpečuje na základe dostatočnej zábezpeky. Štandardné kritériá určujúce akceptovateľnosť zábezpeky na účely operácií menovej politiky Eurosystému sú stanovené v prílohe I k usmerneniu ECB/2011/14.

               (2)

               Podľa oddielu 1.6 prílohy I k usmerneniu ECB/2011/14 Rada guvernérov môže nástroje, podmienky, kritériá a postupy vykonávania operácií menovej politiky Eurosystému kedykoľvek meniť. Podľa oddielu 6.3.1 prílohy I k usmerneniu ECB/2011/14 si Eurosystém vyhradzuje právo určiť, či emisia, emitent, dlžník alebo ručiteľ spĺňajú vysoké štandardy na hodnotenie kreditného rizika na základe akýchkoľvek informácií, ktoré považuje za relevantné.

               (3)

               Rozhodnutie ECB/2013/13 z 2. mája 2013 o dočasných opatreniach týkajúcich sa akceptovateľnosti obchodovateľných dlhových nástrojov, ktoré vydala Cyperská republika alebo za ktoré Cyperská republika ručí v plnom rozsahu (3), bolo výnimočným opatrením, ktorým sa dočasne pozastavilo uplatňovanie minimálnych požiadaviek Eurosystému na limity kreditnej kvality vo vzťahu k obchodovateľným dlhovým nástrojom, ktoré vydala Cyperská republika, alebo za ktoré Cyperská republika ručí v plnom rozsahu. Po tom, ako Cyperská republika prijala opatrenia na riadenie dlhu vrátane jej obchodovateľných dlhových nástrojov, Rada guvernérov rozhodla, že bola nepriaznivo ovplyvnená akceptovateľnosť obchodovateľných dlhových nástrojov, ktoré vydala Cyperská republika, alebo za ktoré Cyperská republika ručí v plnom rozsahu, ako zábezpeky v operáciách menovej politiky Eurosystému a rozhodla o zrušení rozhodnutia ECB/2013/13 z 28. júna 2013 (4).

               (4)

               Na základe ukončenia opatrení na riadenie dlhu a potvrdenia, že Cyperská republika spĺňa podmienky programu hospodárskych a finančných úprav, ktorý sa na ňu uplatňuje, Rada guvernérov zhodnotila, že obchodovateľné dlhové nástroje, ktoré vydala Cyperská republika alebo za ktoré Cyperská republika ručí v plnom rozsahu, majú v súčasnosti štandard kvality dostatočný na to, aby mohli byť akceptovateľnou zábezpekou v operáciách menovej politiky Eurosystému.

               (5)

               Rada guvernérov preto rozhodla, že obchodovateľné dlhové nástroje, ktoré vydala Cyperská republika alebo za ktoré Cyperská republika ručí v plnom rozsahu, by mali byť znova akceptovateľné ako zábezpeka v operáciách menovej politiky Eurosystému, pričom sa na tieto nástroje budú uplatňovať osobitné zrážky odlišné od tých, ktoré sú uvedené v oddiele 6.4.2 prílohy I k usmerneniu ECB/2011/14.

               (6)

               Podľa článku 7 usmernenia ECB/2013/4 sa limit kreditnej kvality Eurosystému neuplatňuje na obchodovateľné dlhové nástroje, ktoré vydali alebo za ktoré v plnom rozsahu ručia vlády členských štátov eurozóny, na ktoré sa uplatňuje program Európskej únie/Medzinárodného menového fondu, pokiaľ Rada guvernérov nerozhodne, že príslušný členský štát nespĺňa podmienky finančnej podpory a/alebo makroekonomického programu. Podľa článku 1 ods. 3 toho istého usmernenia sa však na účely jeho článku 5 ods. 1 a článku 7 len Írsko, Helénska republika a Portugalsko považujú za členské štáty eurozóny, ktoré plnia program Európskej únie/Medzinárodného menového fondu. Preto sa vyžaduje dodatočné rozhodnutie Rady guvernérov, na základe ktorého by sa limit kreditnej kvality Eurosystému neuplatňoval na obchodovateľné dlhové nástroje, ktoré vydala Cyperská republika, alebo za ktoré Cyperská republika ručí v plnom rozsahu.

               (7)

               Toto výnimočné opatrenie sa bude uplatňovať dočasne, až kým Rada guvernérov nedôjde k záveru, že možno znova normálne uplatňovať kritériá akceptovateľnosti a rámec kontroly rizika pre operácie menovej politiky Eurosystému,

         PRIJALA TOTO ROZHODNUTIE:
   Článok 1
   Pozastavenie uplatňovania určitých ustanovení usmernenia ECB/2011/14 a akceptovateľnosť obchodovateľných dlhových nástrojov, ktoré vydala Cyperská republika, alebo za ktoré Cyperská republika ručí v plnom rozsahu
   1.   Uplatňovanie minimálnych požiadaviek Eurosystému na kreditnú kvalitu, ktoré sú uvedené v pravidlách rámca Eurosystému pre hodnotenie kreditného rizika v prípade určitých obchodovateľných aktív v oddiele 6.3.2 prílohy 1 k usmerneniu ECB/2011/14, sa pozastavuje vo vzťahu k obchodovateľným dlhovým nástrojom, ktoré vydala Cyperská republika alebo za ktoré Cyperská republika ručí v plnom rozsahu. Na účely článku 5 ods. 1 a článku 7 usmernenia ECB/2013/4 sa preto Cyperská republika považuje za členský štát eurozóny, ktorý plní program Európskej únie/Medzinárodného menového fondu.
   2.   Na obchodovateľné dlhové nástroje, ktoré vydala Cyperská republika, ale za ktoré Cyperská republika ručí v plnom rozsahu, sa uplatňujú osobitné zrážky uvedené v prílohe k tomuto rozhodnutiu.
   3.   V prípade akéhokoľvek rozporu medzi týmto rozhodnutím, usmernením ECB/2011/14 a usmernením ECB/2013/4 tak, ako ich implementovali národné centrálne banky na vnútroštátnej úrovni, má prednosť toto rozhodnutie.
   Článok 2
   Nadobudnutie účinnosti
   Toto rozhodnutie nadobúda účinnosť 5. júla 2013.

      Vo Frankfurte nad Mohanom 5. júla 2013

            Prezident ECB

         Mario DRAGHI

      (1)  Ú. v. EÚ L 331, 14.12.2011, s. 1.

      (2)  Ú. v. EÚ L 95, 5.4.2013, s. 23.

      (3)  Ú. v. EÚ L 133, 17.5.2013, s. 26.

      (4)  Rozhodnutie ECB/2013/21 z 28. júna 2013, ktorým sa zrušuje rozhodnutie ECB/2013/13 o dočasných opatreniach týkajúcich sa akceptovateľnosti obchodovateľných dlhových nástrojov, ktoré vydala Cyperská republika alebo za ktoré Cyperská republika ručí v plnom rozsahu

      PRÍLOHA

         Rozpis zrážok, ktoré sa uplatňujú na obchodovateľné dlhové nástroje, ktoré vydala cyperská republika alebo za ktoré cyperská republika ručí v plnom rozsahu

                     Štátne dlhopisy

                     Skupiny splatností

                     Zrážky v prípade kupónov s pevnou a pohyblivou sadzbou

                     Zrážky v prípade kupónov s nulovou sadzbou

                     0 ‒ 1

                  14,5

                  14,5

                     1 ‒ 3

                  27,5

                  29,5

                     3 ‒ 5

                  37,5

                  40,0

                     5 ‒ 7

                  41,0

                  45,0

                     7 ‒ 10

                  47,5

                  52,5

                     > 10

                  57,0

                  71,0

                     Bankové dlhopisy so štátnou zárukou a dlhopisy nefinančných korporácií so zárukou štátu

                     Skupiny splatností

                     Zrážky v prípade kupónov s pevnou a pohyblivou sadzbou

                     Zrážky v prípade kupónov s nulovou sadzbou

                     0 ‒ 1

                  23,0

                  23,0

                     1 ‒ 3

                  37,0

                  39,0

                     3 ‒ 5

                  47,5

                  50,5

                     5 ‒ 7

                  51,5

                  55,5

                     7 ‒ 10

                  58,0

                  63,0

                     > 10

                  68,0

                  81,5